《凄凉犯二首 其一》
清代·奕绘

商声一片。凄迷甚、潇潇疏雨深院。凉生玉簟，苔荒金井，绕篱瓜蔓。

寻寻不见。振翠羽、天机自遣。笑不平、则鸣之语，韩愈识何浅。

数遍秋虫队，蟋蟀低微，寒蝉高远。豆花载露，听斯音、哀而不怨。

一叶银床，正千里、风清月满。忆儿时、竹笼载得恣赏玩。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。